和王寅甫御史遊南山韻
作者：牟巘
朝代：宋

paragraphs: 平生愛山苦趼足，况此對面美冠玉。
也曾杖屨極躋攀，稍度灣碕轉虛曲。
徑踏青螭脊上行，所歷漸高山漸束。
紅亭白塔出湖外，下瞰諸峰等臣僕。
祖禪晏坐服生獰，法席宏開儼清肅。
何人梵唄呼僧定，劃然透戶如擊筑。
浮嵐暖翠忽紛披，依依精舍傍修竹。
至今猶作咿唔聲，飽食頗慚空洞腹。
崎嶇竟日亦已勞，應接滿前端爲目。
道人對境了無羨，折脚鐺中煨脫粟。
小立爲爾起深悟，願事掃除甘播掬。
崢嶸歲月苦難記，三寸穉杉俄立鵠。
山中老宿亦向盡，訪舊無人空感觸。
細評道人似豪家，臺殿耽耽枕岩谷。
當時氣象雄一方，誰教劫火燒糜竺。
十年舊觀未全還，金錢奔走傾緇俗。
何山試問何所有，一溪清泠嗽寒綠。
入門使我意也消，不省人間有華辱。
殆是高人勝士徒，山靈笑許茲論篤。
曠蕩幽深兩俱勝，胡不重游勇奔鹿。
多病歡娛久去心，良辰美景寧相屬。
昏昏午窗供坐凉，跳丸西走白日速。
夜來可奈風雨盡，盡力催花亦良酷。
痛殺新紅三萬片，園林慘澹餘老木。
作詩遣愁愁未遣，那知翻作愁根窟。
古人真欲焚筆硯，苦語殆可書紳笏。
頗憐阮屐共嵇鍛，更笑周妻與何肉。
留連一物即是礙，羨君開襟少嚬促。
愛詩乃復宜相似，句語卓犖光透幅。
倦還始覺心和平，人生有手莫操牘。